El tecnòleg Aldo Sollazzo ha estat el protagonista de la primera Fash Tech Talks que ha tingut lloc aquest migdia al Recinte Modernista de Sant Pau, en el marc de les activitats paral·leles del 080 Barcelona Fashion.
Sota el títol "Cognified Matter", Sollazzo ha explicat el projecte internacional Reshape, que anualment premia projectes tecnològics i els acompanya fins a la seva implementació a la indústria.
Des de 2014, Reshape convoca anualment multinacionals de la talla de Nike, Gucci, o Sony, i prestigioses escoles de disseny com la Parsons School de Nova York per presentar els millors i més innovadors projectes tecnològics, entre els quals s'escull un guanyador i a partir d'aquí es treballa intensament per donar-li aplicacions industrials.
Segons ha explicat Sollazzo, " en cinc edicions, s'han presentat més de 400 projectes.
Ens arriben d'arreu del món, però especialment dels Estats Units, Àsia i Europa ".
El ponent ha explicat alguns dels projectes guanyadors que ofereixen solucions tan innovadores com el disseny de patrons a partir de l'anàlisi d'imatges. "pell" conreada a partir de fongs, impressió de color sobre tèxtil mitjançant galvanització aplicada per raigs V. En particular, ha destacat un projecte consistent en " una esponja programada per absorbir oli i no aigua", una tecnologia que en principi havia estat dissenyada per aplicar-la a banyadors.
Tot i la qualitat del projecte i la repercussió mediàtica a nivell mundial que va tenir la seva presentació, aquesta tecnologia va tenir dificultats per trobar partner industrial, i finalment no es s'ha destinat a la finalitat pensada inicialment, sinó a una de ben diferent: l'extracció de petroli del mar.
A aquest respecte, Sollazzo ha estat crític amb la indústria que "percep aquests avenços més com a amenaces que com a oportunitats".
"En els 80s i 90s es parlava d'un futur distòpic, un escenari depriment, i la qüestió és que avui ja tenim la tecnologia per fer-lo realitat, i és la nostra responsabilitat dirigir aquests esforços per bon cam í". "
Un cas d'èxit: Wearpure-tech, polímer que converteix en minerals els gasos d'efecte hivernacle
Sollazzo ha dedicat part de la seva conferència a explicar un cas d'estudi; wearpure.tech, que està desenvolupant la seva companyia, Noumena.
Wearpure.tech és un polímer avançat integrat per CO2 pur, un compost mineral 100% natural, amb la propietat de "neutralitzar" gasos d'efecte hivernacle, convertint-los en cristalls salubres per al medi ambient.
Aquest material tecnològic pot ser utilitzat com a additiu en processos de manufactura tèxtil en 3D, i en altres aplicacions com la construcció, el disseny d'interior i en general tot tipus d'aplicacions d'impressió 3D.
Segons ha explicat Sollazzo, la fabricació de 100 vestits, generen 20 kilos de gasos d'efecte hivernacle, que un arbre adult triga 1 any a purificar.
L'expert ha explicat aquesta iniciativa com a solució per afrontar el repte de la contaminació atmosfèrica.
En aquest sentit, ha apuntat " sense caure en el catastrofisme depriment" és una realitat que ens demanda actuar i " ja avui tenim la tecnologia per fer-ho".
Aldo Sollazzo és tecnòleg, amb experiència en robòtica, fabricació i disseny computacional.
Des del 2011, és el director de Noumena, on lidera un equip multidisciplinar enfocat a definir noves estratègies de disseny basades en aplicacions tecnològiques.
També dirigeix la comunitat d'artesania digital Reshape, una plataforma distribuïda que promou idees d'avantguarda que combinen disseny i fabricació.
A l'IAAC (l'Institut d'Arquitectura Avançada de Catalunya), dirigeix el Màster en Robòtica i Construcció Avançada, centrat en el disseny emergent i les oportunitats de mercat que sorgeixen dels nous sistemes de fabricació robòtics i avançats.
En la mateixa institució, Aldo Sollazzo també dirigeix la Global Summer School des del 2015.
El tecnòleg ha participat en el programa Fab Academy com a mentor de la FabAcademy Paris i Frosinone del 2015 al 2017.
El 2019, el president de la República Italiana va concedir a Aldo Sollazzo el títol de Cavaller de l'Ordre de l'Estrella d'Itàlia per a la promoció del prestigi nacional a l'estranger, en reconeixement de les seves activitats científiques i tecnològiques.